Ils campiuns mundials da la plurilinguitad

(lr)

En la provinza taliana da Bulsaun datti in tip da scola ch'ins pudess quasi numnar campiun mundial en chaussas da plurilinguitad. Sper la tri- e quadrilinguitad dals uffants da la scola ladina dal Tirol dal sid fan schizunt la scola rumantscha, enconuschenta per sia bilinguitad bain sviluppada, ina figura plitost modesta.
L’onn 1948 e vegnì introducì in model da scola en las duas vals ladinas da la Provinza autonoma da Bulsaun che furma oz il model per excellenza per scolas plurilinguas. Entant ch'ins emprova tar nus gia dapi decennis da persvader in public pli vast per la valur da scolas bilinguas sco p.ex la scola tradiziunala rumantscha, è la tri- e quadrilinguitad da la scola ladina en l'Italia gia daditg standard. La scola rumantscha dal Grischun avess senz'auter er il potenzial d'avanzar la lia superiura da las scolas plurilinguas cun in bun ed agen concept da linguas.
Il model da scola ladin vegn applitgà en la Val Badia ed en la Val Gardena e sa distingua fundamentalmain da la scola dal rest dal Tirol dal sid. Là exista be in model da scola monoling cun l'introducziun dal segund linguatg (sco rom) en la segunda classa primara. Qua vegn la segunda lingua pia emprendida be sco lingua estra. La scola ladina percunter è trilingua gia davent da la scolina, q.v.d. tut ils trais linguatgs vegnan duvrads sco linguas d'instrucziun (duvradas per l'instrucziun da roms sco matematica e.a.)
Gia en scoletta (q.v.d. cun trais onns!) vegnan ils uffants confruntads cun las linguas tudestg, talian e ladin. A partir da la quarta classa primara vegn vitiers l'englais sco ulteriur rom d'instrucziun.
Il model è paritetic, perquai ch'ils dus linguatgs principals, tudestg e talian, vegnan duvrads tuttina savens. Questa paritad dal talian e dal tudestg vegn mantegnida da la scola primara enfin a la matura.
Interessant è, che la lescha prescriva betg exnum tuttina bleras lecziuns en las differentas linguas, mabain be ch'ils scolars ston cuntanscher las medemas finamiras en las trais linguas a la fin da mintga stgalim da scola.
La lingua ladina, ch'è per gronda part dals scolars la lingua materna, vegn applitgada sco lingua d'explicaziun, oravant tut durant ils emprims onns da scola. Ultra da quai furma ladin in agen rom. En general vegn la lingua ladina deplorablamain in pau a la curta en quest model.
Er sche la preschientscha dal ladin en scola è plitost flaivla en congual cun ils linguatgs talian e tudestg, èn ils resultats ch'absolvents da questas scolas mussan en tests fitg surprendents. Els cuntanschan prestaziuns ch'èn cumparegliablas cun quellas da lur collegas monolings da la scola tudestga e taliana, e mussan ultra da quai er resultats respectabels en ladin. Ins pudess dir: ils scolars rumantschs dal Tirol dal sid èn quasi perfetgamain trilings, entant ch'ils Rumantschs dal Grischun èn “be perfetgamain bilings”. Quai che noss vischins e Conrumantschs da l'Italia fan, fiss atgnamain er nagin problem en la scola rumantscha: ina scola trilinga. Questa schanza fiss da tschiffar!

Dapli infurmaziuns sin http://www.provinzia.bz.it/intendenza.ladina lintendenza-scolastica/index I.hlrn.